b'\n_START_ARTICLE_\nNestorijanstvo\n_START_SECTION_\nZgodovina nestorijanstva\n_START_PARAGRAPH_\nKo je bil Nestorij carigrajski patriarh, je nasprotoval uporabi naziva Marija Bo\xc5\xbeja mati (gr\xc5\xa1ko \xce\x98\xce\xb5\xce\xbf\xcf\x84\xcf\x8c\xce\xba\xce\xbf\xcf\x82 [Teotokos] = Bo\xc5\xbeja porodnica), in je namesto tega uporabljal izraz Odre\xc5\xa1enikova mati (gr\xc5\xa1ko \xce\xa7\xcf\x81\xce\xb9\xcf\x83\xcf\x84\xce\xbf\xcf\x84\xcf\x8c\xce\xba\xce\xbf\xcf\x82 [Hristotokos]). Zdelo se mu je namre\xc4\x8d, da je bistvo Bo\xc5\xbeje eksistence, da je ve\xc4\x8dna - Bog ni neko\xc4\x8d nastal oziroma se rodil. Po njegovem prepri\xc4\x8danju je Marija rodila samo Jezusa-\xc4\x8dloveka, ne pa Jezusa-Boga. Prav tako je u\xc4\x8dil tudi, da je na kri\xc5\xbeu umrl samo Jezus-\xc4\x8dlovek, ne pa Jezus-Bog._NEWLINE_Efe\xc5\xa1ki koncil je zavrnil Nestorijeve poglede, vendar pa ni dal dokon\xc4\x8dnega odgovora na vpra\xc5\xa1anje, kako je z Jezusovo dvojno osebnostjo. Zato je kmalu sledil Kalcedonski koncil, ki je dokon\xc4\x8dno razre\xc5\xa1il problem Jezusa kot \xc4\x8dloveka in Boga hkrati s formulacijo, da ima Jezus eno osebnost in dve naravi - Bo\xc5\xbejo in \xc4\x8dlove\xc5\xa1ko._NEWLINE_Kmalu po Efe\xc5\xa1kem koncilu se je za\xc4\x8delo preganjanje nestorijanstva po vsem kr\xc5\xa1\xc4\x8danskem svetu, razen v Asirski cerkvi, ki je sprejela Nestorijev nauk in tudi nudila zato\xc4\x8di\xc5\xa1\xc4\x8de Nestorjevim privr\xc5\xbeencem. Zato se je Asirske cerkve oprijel vzdevek Nestorijanska cerkev. Ta vzdevek ponekod uporabljajo \xc5\xa1e v dana\xc5\xa1njem \xc4\x8dasu, \xc4\x8deprav se je uradni nauk te cerkve \xc5\xbee precej oddaljil od prvotnih Nestorijevih pojmovanj.'